Répondez-moi

«Répondez-moi» (norsk oversettelse: svar meg) er en franskspråklig popballade som fremføres av den sveitsiske sangeren Gjon's Tears. Sangen ble utgitt 4. mars 2020 og er komponert av artisten selv, sammen med Xavier Michel, Alizé Oswald og Jeroen Swinnen. Den skulle ha vært Sveits' bidrag i Eurovision Song Contest 2020 i Rotterdam i Nederland. Låten ble valgt gjennom en lukket juryvurdering i regi av den sveitsiske kringkasteren SRG SSR. 18. mars 2020 avlyste imidlertid EBU konkurransen på grunn av koronaviruspandemien i Europa vinteren 2020.

Om sangen 
Melodien er komponert av den sveitsiske sangeren Gjon Muharremaj, kjent under artistnavnet Gjon's Tears. Han har albansk bakgrunn; faren er kosovoalbaner, mens moren er fra Albanias hovedstad Tirana. Muharremaj skrev sangen med Xavier Michel, Alizé Oswald og Jeroen Swinnen under en sveitsisk låtskriverleir, og det er han selv som fremfører den.

Sangen har fransk tekst, og tittelen betyr svar meg. Tittelen henspiller på at sangeren ønsker svar på livets fundamentale og store spørsmål. Teamet er viktig for Gjon's Tears: «Nøyaktig hvorfor er vi her, hvor kommer vi fra, og hvor skal vi hen? Dette er sentrale spørsmål, særlig for folk med migrantbakgrunn. Mine foreldre er fra Albania og Kosovo. Jeg vokste opp i Sveits, og det er mitt hjem. Dette er spørsmål jeg tenker mye på.», sa han da sangen ble lansert 4. mars 2020.

Eurovision Song Contest 
«Répondez-moi» var ett av 515 bidrag som ble sendt inn til SRG SSRs konkurranse for å velge Sveits' bidrag til Eurovision Song Contest 2020. Gjon's Tears og sangen ble valgt av to juryer: en publikumsjury på 100 personer og en internasjonal jury bestående av 20 musikkeksperter. Låten ble offentliggjort av kringkasteren 4. mars 2020.

Sangen var 1 av 18 bidrag i semifinale 2 som skulle ha vært arrangert i Rotterdam Ahoy i Nederland torsdag 14. mai. «Répondez-moi» var Sveits' første franskspråklige bidrag i konkurransen på ti år – etter at Michael von der Heide sang «Il pleut de l'or» i 2010. På grunn av koronavirusutbruddet i Europa vinteren 2020 besluttet imidlertid EBU å avlyse konkurransen for å hindre spredning av koronaviruset SARS-CoV-2 og den medfølgende sykdommen COVID-19. Sangen fikk dermed aldri deltatt i konkurransen.

Referanser 

 
 
 
 

Sveitsiske sanger
Sanger fra 2020
Bidrag til Eurovision Song Contest 2020